NARIADENIE KOMISIE (ES) č. 1267/2007
z 26. októbra 2007
o osobitných podmienkach na poskytovanie pomoci na súkromné skladovanie bravčového mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2759/75 z 29. októbra 1975 o spoločnej organizácii trhu s bravčovým mäsom (1), a najmä na jeho článok 4 ods. 6 a článok 5 ods. 4,
keďže:
(1)
Intervenčné opatrenia sa môžu prijať pri bravčovom mäse vtedy, ak je priemerná cena jatočných tiel ošípaných na reprezentatívnych trhoch Spoločenstva nižšia ako 103 % základnej ceny a je pravdepodobné, že sa udrží pod touto úrovňou.
(2)
Trhové ceny klesli pod takúto úroveň a na základe sezónnych a cyklických trendov by takáto situácia mohla pretrvávať.
(3)
Treba prijať intervenčné opatrenia. Tieto sa môžu obmedzovať na poskytovanie pomoci na súkromné skladovanie v súlade s nariadením Komisie (EHS) č. 3444/90 z 27. novembra 1990, ktorým sa určujú podrobné pravidlá pre poskytovanie pomoci pre súkromné skladovanie bravčového mäsa (2).
(4)
Podľa článku 3 nariadenia Rady (EHS) č. 2763/75 z 29. októbra 1975, ktorým sa ustanovujú všeobecné pravidlá poskytovania pomoci na súkromné skladovanie bravčového mäsa (3), môže Komisia rozhodnúť o skrátení alebo predĺžení obdobia skladovania. Okrem výšky podpory na určité obdobia skladovania by sa mali stanoviť aj čiastky, ktoré sa pripočítajú alebo odpočítajú v prípade, že Komisia prijme takéto rozhodnutie.
(5)
Na uľahčenie administratívnych a kontrolných prác, ktoré sa týkajú uzatvárania zmlúv, by sa mali stanoviť najmenšie množstvá.
(6)
Zábezpeka by sa mala stanoviť na takej úrovni, aby sa zabezpečilo, že skladovatelia dodržia svoje zmluvné povinnosti.
(7)
Riadiaci výbor pre bravčové mäso nevydal stanovisko v lehote určenej jeho predsedom,
PRIJALA TOTO NARIADENIE:
Článok 1
1. Od 29. októbra 2007 sa môžu podávať žiadosti na pomoc na súkromné skladovanie v súlade s nariadením (EHS) č. 3444/90. Zoznam výrobkov oprávnených na pomoc a príslušné čiastky sú ustanovené v prílohe k tomuto nariadeniu.
2. Ak by Komisia skrátila alebo predĺžila obdobie skladovania, upraví sa podľa toho výška finančnej pomoci. Mesačné a denné doplatky a zrážky sú ustanovené v stĺpcoch 6 a 7 prílohy.
Článok 2
Najmenšie množstvá na každú zmluvu a každý výrobok sú:
a)
10 ton pri nevykostených výrobkoch;
b)
15 ton pri ostatných výrobkoch.
Článok 3
Zábezpeka predstavuje 20 % z výšky finančnej pomoci ustanovenej v prílohe.
Článok 4
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. októbra 2007